Habsburg Eduárd beszéde a Magyar Akadémián Kisléghi Nagy Ádám Lux in tentebris lucet című kiállításán

Róma, 2016. március 17.

 Két művésztől szeretnék idézni, akik a művészet és a hit kapcsolatáról szóltak. Mindkettő zenész volt, de gondolom, amit mondtak, az érvényes a festészetre is. Egyikük Johann Sebastian Bach, aki azt mondta: „Az a zene, amely nem Isten felé irányít, az az ördögtől van, és csak zaj.” A másik pedig a mi Liszt Ferencünk, aki ezt mondta: „Csak az a tökéletes zene, amely Istenhez vezet.” Nem tudnám mindezt a XXI századi művészetre alkalmazni, de ha vallásos művészetről beszélünk, akkor annak három dolgot kell tartalmaznia:

* az üdvösségünk történetének elbeszélését,
* a szemlélőjét imádságra kell, hogy késztesse ,
* az Isten felé, a Titok felé kell, hogy emelje annak lelkét, aki abban részesül.

Ekkor a vallásos művészet szolgálni akar. Ma gyakran találkozunk olyan vallásos művészettel, amely a csúfságával akar meghökkenteni, szinte az arcunkba kiabálja: Idenézz! Én egy műalkotás vagyok! Szerencsére, Kisléghi Nagy Ádám nem ebbe a kategóriába tartozik. Nekem nagyon tetszenek az ő képei.

Mielőtt ma este idejöttem, a képeit a lehető legkritikusabb személyek elé tártam: a gyermekeim elé. Nagyon érdekes volt a reakciójuk. A két legkisebb nyomban fölkiáltott: „Nézd, papa, milyen szép!” Aztán elkezdték nézegetni a képek részleteit, és egyenként fedezték föl, hogy ki kit ábrázol. Lám, a képek a maga természetességükben történetet mondanak el, az üdvösségtörténetet. Ezt még a legkisebb gyermekek is rögtön megértették. Aztán megkérdeztem a tizenöt éves fiamat. Azt mondta: „Milyen különleges fények…!”

Íme, megnyílik az út a Misztérium felé…

Ezért szeretem a művészetet, mert erre képes.